NaiveNeuron/SloPal huggingface dataset:
Žitňanská, Jana, poslankyňa NR SR (2021-10-20):
Ďakujem pekne, pán predseda. Dovoľte mi predložiť spoločnú správu výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 584). Národná rada Slovenskej republiky uznesením č. 833 z 24. júna 2021 pridelila predmetný návrh zákona na prerokovanie ústavnoprávnemu výboru, Výboru Národnej rady Slovenskej republiky pre hospodárske záležitosti a výboru pre sociálne veci. Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie návrhu zákona v druhom čítaní vo výboroch. Predmetný návrh zákona (tlač 584) prerokovali a odporučili Národnej rade Slovenskej republiky schváliť všetky určené výbory. Z uznesení výborov Národnej rady Slovenskej republiky nevyplývajú žiadne pozmeňujúce ani doplňujúce návrhy. Gestorský výbor odporúča návrh zákona schváliť. Spoločná správa výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 126 zo 16. septembra 2021. Týmto uznesením ma výbor zároveň poveril, aby som na schôdzi Národnej rady Slovenskej republiky pri rokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona o rokovacom poriadku Národnej rady. Pán predseda, prosím, otvorte prosím rozpravu.
M. Číž, podpredseda NR SR: (2006-10-24):
Pristúpime k druhému čítaniu o vládnom návrhu zákona o zvýšení výsluhových dôchodkov zo sociálneho zabezpečenia policajtov a vojakov v roku 2006 . Tento vládny návrh zákona ste dostali pred prvým čítaním ako tlač 44 a spoločnú správu výborov ako tlač 44a. Prosím podpredsedu vlády a ministra vnútra Slovenskej republiky Roberta Kaliňáka, aby vládny návrh zákona odôvodnil.
Glváč, Martin, podpredseda NR SR (2018-12-06):
Ďakujem. Pán poslanec Klus, doplňujúca otázka? Vidím, že áno, nech sa páči.
R. Kaliňák, podpredseda vlády a minister vnútra SR: (2009-09-08):
Ustanovenia zákona o strelných zbraniach a strelive, o ktorých Ústavný súd Slovenskej republiky rozhodol, že nie sú v súlade s Ústavou Slovenskej republiky, stratia účinnosť publikovaním nálezu v Zbierke zákonov Slovenskej republiky, a preto je potrebné v čo najkratšom čase ustanoviť nanovo podmienky bezúhonnosti a spoľahlivosti pre držiteľov zbrojných preukazov vo vzťahu k páchaniu trestnej činnosti. Z hľadiska verejného záujmu je potrebné jednoznačne vymedziť tieto podmienky tak, aby osoby, ktoré sa dopúšťajú najmä násilnej trestnej činnosti alebo trestnej činnosti so zbraňou, nemohli nosiť alebo držať zbraň, a ak by neboli podmienky bezúhonnosti a spoľahlivosti ustanovené, je evidentné, že by mohlo dôjsť k ohrozeniu základných ľudských práv a slobôd, najmä práva na ochranu života, alebo k ohrozeniu bezpečnosti. Ďakujeme pekne za podporu tohto návrhu.
B. Bugár, podpredseda NR SR: (2006-02-09):
(Hlasovanie.) Prítomných 135, za 127, hlasovania sa zdržali 6,   nehlasovali 2. Konštatujem, že tento návrh sme schválili. Nech sa páči. S. Husár, poslanec: Prosím, pán predsedajúci, aby ste teraz dali hlasovať o tom, že Národná rada Slovenskej republiky sa uzniesla podľa § 73 ods. 3 písm. c) zákona o rokovacom poriadku prerokovať predložený vládny návrh ústavného zákona v druhom čítaní.
B. Bugár, podpredseda NR SR: (2004-05-27):
Teraz prosím určeného spravodajcu z výboru pre vzdelanie, vedu, šport a mládež, kultúru a médiá poslanca Sándora Alberta, aby informoval Národnú radu o výsledku prerokovania tejto správy vo výboroch. Nech sa páči. S. Albert, poslanec: Ďakujem pekne. Vážený pán predsedajúci, vážená Národná rada, Výbor Národnej rady pre vzdelanie, vedu, šport a mládež, kultúru a médiá ako gestorský výbor ma poveril prednesením spoločnej správy výborov Národnej rady o výsledku prerokovania správy o stave vysielania v Slovenskej republike a o činnosti Rady pre vysielanie a retransmisiu za rok 2003 (tlač 619). Správu o stave vysielania v Slovenskej republike a o činnosti Rady pre vysielanie a retransmisiu za rok 2003 pridelil predseda Národnej rady Slovenskej republiky svojím rozhodnutím z 31. marca 2004 č. 644 na prerokovanie Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady pre ľudské práva, národnosti a postavenie žien a Výboru Národnej rady Slovenskej republiky pre vzdelanie, vedu, šport a mládež, kultúru a médiá. Za gestorský výbor predseda Národnej rady Slovenskej republiky určil Výbor Národnej rady Slovenskej republiky pre vzdelanie, vedu, šport a mládež, kultúru a médiá. Určené výbory prerokovali prednesenú správu v stanovenej lehote, vzali ju na vedomie a odporučili Národnej rade Slovenskej republiky správu o stave vysielania v Slovenskej republike a o činnosti Rady pre vysielanie a retransmisiu za rok 2003 vziať na vedomie. Gestorský výbor na základe uznesení výborov, ktoré správu prerokovali, odporúča Národnej rade Slovenskej republiky vziať na vedomie správu o stave vysielania v Slovenskej republike a o činnosti Rady pre vysielanie a retransmisiu za rok 2003. Vážený pán predsedujúci, otvorte rozpravu.
P. Hrušovský, predseda NR SR: (2003-11-06):
(Hlasovanie.) Prítomných je 135 poslancov, za 88, proti 30, zdržalo sa 17. Návrh sme schválili. Pristúpime k tretiemu čítaniu o vládnom návrhu zákona. Otváram rozpravu, páni poslanci. Chcem sa opýtať, či sa chce niekto prihlásiť do rozpravy. Nie. Vyhlasujem rozpravu za skončenú. Pristúpime k hlasovaniu o návrhu zákona ako o celku so schválenými pozmeňujúcimi a doplňujúcimi návrhmi, ktoré sme schválili v druhom čítaní, s odporúčaním, pán predseda, vášho výboru... M. Maxon, poslanec: S odporúčaním gestorského výboru schváliť. Súčasťou odporúčania v tlači 355 je aj návrh uznesenia Národnej rady Slovenskej republiky.
Zmajkovičová, Renáta, podpredsedníčka NR SR (2013-06-27):
Pán poslanec Brixi.
Lukáč, Jozef, poslanec NR SR (2016-05-20):
Vážený pán predsedajúci, vážené kolegyne, kolegovia, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Predmetný návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby zákon prerokoval ústavnoprávny výbor, výbor pre obranu a bezpečnosť, výbor pre ľudské práva a národnostné menšiny s tým, aby výbory prerokovali návrh zákona v druhom čítaní do 30 dní, v gestorskom výbore do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona sa prerokuje v druhom čítaní. Odporúčam zároveň návrh zákona prideliť výborom, vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predseda, prosím, otvorte všeobecnú rozpravu.
Viskupič, Marián, poslanec NR SR (2019-12-05):
Ja si myslím, že ktokoľvek, kto zo súkromného sektora proste na nás pozerá, tak sa musí smiať. Proste v akejkoľvek súkromnej firme o ďaleko menej dôležitej téme, než teraz rokujeme, pokiaľ nepríde manažér s analýzami, s podkladmi, s prípravou, tak sa ani nezačne, nezačne debata. Proste pošle ho šéf preč, choď sa pripraviť a keď budeš pripravený, potom začneme aj debatovať. A nie, že my tu bez analýz, bez odborníkov, bez vyjadrenia NBS a chystáme sa rozhodnúť, hej. Skončí debata a my budeme hlasovať. To je proste úplne neuveriteľné. A teraz trošku nadľahčene. Myslím, že kolega Boris sa vynikajúco pripravil na dnešnú schôdzu, tá kravata sa úplne hodí. (Oživenie v sále.) Ďakujem.
P. Hrušovský, predseda NR SR: (2005-09-23):
(Hlasovanie.) 111 prítomných, 109 za návrh, 2 nehlasovali. Návrh uznesenia Národná rada schválila. Teraz pristúpime k hlasovaniu o návrhu na vyslovenie súhlasu Národnej rady Slovenskej republiky s Dodatkom k Dohode o zriadení Medzinárodného vyšehradského fondu (tlač 1242). Prosím o návrh uznesenia k návrhu. Nech sa páči, pán predseda.
Kollár, Boris, predseda NR SR (2022-11-08):
Pán poslanec Ledecký.
J. Richter, poslanec: (2010-01-29):
Viackrát v istých mediálnych vystúpeniach, debatách som povedal, že ľudia, ktorí robia, sa môžu aj pomýliť, môžu prísť aj problémy a ony, tie problémy, aj prichádzajú. Prichádzali v čase, keď ste vy pôsobili vo funkcii ministra, v čase, keď pôsobí Kaliňák, a je mi ľúto, ale podľa všetkého celkom pragmaticky budú prichádzať tie problémy aj v čase, keď bude pôsobiť nikto iný. Možno v týchto prípadoch je treba povedať základné prístupy zodpovedných funkcionárov rezortu alebo Policajného zboru, ktoré majú spočívať v tom, že tieto prípady sa nemajú kopať pod koberec, ale je ich treba pomenovať a vyvodiť tomu aj isté politické závery. Alebo v danom prípade aj odborné, možno pracovné a finančné a iné závery. Ja nechcem citovať všetky prešľapy policajtov, ktoré sa uskutočnili aj za vášho pontifikátu. Je ich veľa. Ponížil by som sa, nechcem ísť do tohto rozmeru. Ale ak dovolíte, ja často nepoužívam slovo pokora, ale vy ste ho povedali. To slovo pokora, že vám chýbala pokora vzhľadom na istý prípad, ktorý sa tu teraz stal aj zo strany pána ministra. No tá pokora prišla, tá pokora bola prejavená. Tá bola prejavená ospravedlnením sa írskym štátnym orgánom, a čo je dôležité, aj slovenskému občanovi, ktorý bol poškodený. Mne chýba tá pokora tu u vás. Veď v konečnej miere ja som nútený a možno aj moji kolegovia ďalej obhajovať toho poškodeného človeka, lebo vy ste ho tu nazvali klamárom a podvodníkom. Aj pán Lipšic, aj... (Prerušenie vystúpenia časomerom. Potlesk.)
Ježík, Jozef, poslanec NR SR (2018-10-17):
Ďakujem za slovo. Vážený pán predsedajúci, vážené panie poslankyne, páni poslanci, dovoľte, aby som vás informoval o prerokovaní uvedeného návrhu ústavného zákona. Národná rada uznesením č. 1351 z 18. septembra 2018 pridelila návrh zákona na prerokovanie ústavnoprávnemu výboru a výboru pre sociálne veci a zároveň určila ústavnoprávny výbor ako gestorský výbor a lehoty na prerokovanie predmetného návrhu ústavného zákona v druhom čítaní vo výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Ústavnoprávny výbor neprijal uznesenie, keďže návrh uznesenia nezískal potrebný súhlas poslancov. Výbor pre sociálne veci o predmetnom návrhu ústavného zákona nerokoval, lebo nebol uznášaniaschopný. Gestorský výbor odporúča Národnej rade schváliť návrh ústavného zákona ako celok. Spoločná správa výborov o prerokovaní návrhu ústavného zákona bola schválená uznesením ústavnoprávneho výboru č. 461 zo 16. októbra 2018. Týmto uznesením ma výbor ako spoločného spravodajcu poveril, aby som na schôdzi Národnej rady informoval o výsledku rokovania výborov a pri rokovaní o návrhu ústavného zákona predkladal návrhy v zmysle príslušných ustanovení zákona o rokovacom poriadku Národnej rady. Možno otvoriť rozpravu.
Zmajkovičová, Renáta, podpredsedníčka NR SR (2013-07-01):
Pán poslanec Kuffa.
Ďuriš Nicholsonová, Lucia, podpredsedníčka NR SR (2018-10-18):
Teraz vyhlasujem všeobecnú rozpravu k tomuto bodu za skončenú. Predpokladám, že už ani nie je čo dodať v rámci záverečných slov, takže prerušujem rokovanie o tomto bode programu. Ďalším bodom programu je prvé čítanie o vládnom návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov . Vládny návrh zákona je pod tlačou 1130 a návrh na jeho pridelenie na prerokovanie výborom je pod číslom 1181. Opäť poprosím pána ministra financií Kažimíra, aby tento návrh zákona uviedol. Nech sa páči.
Hargaš, Ján, poslanec NR SR (2023-12-13):
Ďakujem, pani poslankyňa, za tvoje vystúpenie. Ja by som sa na tú tému pozrel z takého manažérskeho rozpočtového hľadiska. Ten prvý faktor je, že ak by ste niekomu naozaj chceli spraviť zle, tak to, čo spravíte, je, že v čase, ktorý dnes je, to je dvanásteho? Trinásteho, 13. decembra mu spravíte dieru v rozpočte na budúci rok. Tie rozpočty sú dávno sfinalizované. Od tých rozpočtov sa odvíja nejaká, nejaké programové plánovanie, jednoducho obsahový program na celý rok, od toho sa odvíjajú nejaké personálne plány, investičné plány a tak ďalej a zrazu v tom rozpočte vznikne fúga 50 miliónov. A teraz sa vrátim trochu k absurdite tohto kroku aj argumentom pána ministra Kamenického, pretože keď tu v rozprave padali návrhy, akým spôsobom by vláda mohla nájsť úspory vo svojom vlastnom fungovaní v rozsahu desiatok miliónov, tak on to všetko nejak tak zmietol zo stola s tým, že to sú akoby že kvapky v mori, alebo teda anglický výraz pre to je ´peanut´, hej, že to sú také malé oriešky, ale že v skutočnosti on hľadá dve miliardy a pár desiatok miliónov mu, mu nepomôže. No tak potom moja otázka je, že tak prečo tých pár desiatok miliónov zbíja táto vláda práve v rozpočte verejnoprávnej televízie. Rozpočet má kopec rozpočtových kategórií, kopec rozpočtových kapitol, v ktorých by sa takéto prostriedky dali nájsť. Tu, priamo v pléne padlo niekoľko návrhov, ale napriek tomu vládna koalícia si myslí, že práve RTVS je tak, tak štedro obdarená peniazmi, že práve tam musíme tých 50 miliónov nájsť. No keby som chcel dostať RTVS pod svoju politickú kontrolu, asi by som to nerobil inak.
Jurinová, Erika, podpredsedníčka NR SR (2014-09-11):
Ďakujem, pán minister. Štvrtú otázku v poradí položil pán poslanec Martin Fecko opäť na vás: „Aký je aktuálny stav pripravovanej potravinovej pomoci? V akom štádiu sa tento projekt nachádza, sú už stanovené podmienky, za akých sa možno uchádzať o potravinovú pomoc, a čo sa robí preto, aby sme sa vyvarovali negatívnej situácii – zlyhaniu a škandálu – z predchádzajúceho obdobia?“ Nech sa páči.
Fico, Robert, predseda vlády SR (2017-04-06):
Dámy a páni, táto schôdza je tak absurdná, tak absurdná, že... (Reakcie z pléna.) Táto schôdza (povedané so smiechom) je tak... (Prerušenie vystúpenia predsedajúcim.)
T. Cabaj, podpredseda NR SR: (2009-06-26):
Teraz poprosím spoločného spravodajcu z výboru pre kultúru a médiá pána poslanca Rafaela Rafaja, aby informoval Národnú radu o výsledku rokovania výborov o tomto návrhu zákona, aby zároveň zdôvodnil návrh a stanovisko gestorského výboru.
P. Hrušovský, predseda NR SR: (2005-06-23):
Teraz poprosím poverených overovateľov za jednotlivé voľby, aby informovali Národnú radu o výsledku hlasovania na voľby, najskôr návrh na voľbu predsedu Výboru Národnej rady Slovenskej republiky pre pôdohospodárstvo (tlač 1220). Nech sa páči, pán poslanec Jaduš. J. Jaduš, poslanec: Vážení kolegovia, kolegyne, dovoľte mi, aby som vám prečítal zápisnicu o tajnom hlasovaní o návrhu na voľbu predsedu Výboru Národnej rady Slovenskej republiky pre pôdohospodárstvo, ktoré sa konalo 23. 6. 2005. Na tajné hlasovanie o návrhu na voľbu predsedu Výboru Národnej rady Slovenskej republiky pre pôdohospodárstvo bolo vydaných a poslanci si osobne prevzali 140 hlasovacích lístkov, teda na voľbe bolo prítomných 140 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní na voľbu predsedu Výboru Národnej rady Slovenskej republiky pre pôdohospodárstvo 1 poslanec neodovzdal hlasovací lístok. Zo 139 odovzdaných hlasovacích lístkov bolo 9 neplatných a 130 platných. Podľa platných hlasovacích lístkov overovatelia zistili, že za kandidáta Tibora Cabaja hlasovalo za 74 poslancov, proti 19 a zdržalo sa 37 poslancov. Podľa § 15 zákona NR SR č. 350/1996 Z. z. o rokovacom poriadku Národnej rady Slovenskej republiky na voľbu predsedu výboru Národnej rady Slovenskej republiky je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní bol Tibor Cabaj zvolený za predsedu Výboru Národnej rady Slovenskej republiky pre pôdohospodárstvo. Ďakujem. (Potlesk.)
Pčolinský, Peter, poslanec NR SR (2018-10-17):
Ďakujem pekne. Ja trošku iný problém, keď som sa započúval do pána Hrnka, ja som aj zabudol, čo som chcel reagovať, bohužiaľ.
Lipšic, Daniel, poslanec NR SR (2013-12-03):
Ďakujem. Pán poslanec, ja by som sa rád vyjadril k tej časti, kde ste spomínali boj proti daňovým podvodom, čo je, samozrejme, že vec chvályhodná. Len k tomu pár poznámok. Po prvé, ste nespomenuli jednu vec. Slovensko malo do roku 2006 priemernú úroveň úniku na DPH z krajín Európskej únie. Od roku 2006 do roku 2010 sa Slovensko dostalo na druhú najhoršiu úroveň, hneď za Gréckom. Percentuálny podiel únikov na DPH sa zvýšil za vašej prvej vlády dvojnásobne. Dvojnásobne! A teraz mi to pripadá, ako keby lekár, ktorý chorobu spôsobil, ide poučovať o tom, ako by sa choroba mala liečiť. Vy ste ju spôsobili. Druhá poznámka je, tešíme sa, že robíte aj nejaké konkrétne opatrenia. Robila ich aj predchádzajúca vláda. Koniec koncov, keby tu bol minister vnútra, vie, že našiel na ministerstve materiál, ktorý sa týkal práve súboru opatrení, aj trestnoprávnych, ale aj iných, v boji proti daňovým únikom. Išlo to tak ďaleko za vašej prvej vlády, že napríklad aj ľudia, ktorí robili prvoplánové daňové úniky, napríklad obchodom s lykožrútom, im to dlhodobo a roky prechádzalo. Nič sa im za vašej vlády nestalo, až kým sme ich následne nezatkli po výmene vlády v roku 2010. Ten príbeh je smutný aj na tom, že môžte vyšetrovať mnohé veci aj veľkých daňových únikov, ale pokiaľ budete tolerovať a podporovať dnešnú situáciu, aká je v justícii, tak sa vám boj proti daňovým únikom nepodarí. Dôkazom toho je rozhodnutie spred dvoch týždňov Najvyššieho súdu zrušujúce rozsudok o vine a treste pre istého pána obvineného Varehu. Je to alarmujúce, akým spôsobom betónujete v justícii situáciu, keď sú chránení podvodníci. A sú to vaši ľudia, vaše senáty, vaši sudcovia, váš predseda Najvyššieho súdu.
Susko, Boris, poslanec NR SR (2015-05-21):
Ďakujem. O bodoch 28 a 113 spoločnej správy nebudeme hlasovať, keďže sme už schválili body 29 a 114 spoločnej správy. Teraz budeme hlasovať o bode 22 spoločnej správy s odporúčaním schváliť. Avšak v rozprave bol podaný pozmeňujúci návrh upravujúci túto problematiku komplexnejšie.
T. Cabaj, podpredseda NR SR: (2009-12-03):
Štvrtú otázku položil pán poslanec Stanislav Kahanec, je prítomný. Položil ju ministrovi vnútra a podpredsedovi vlády Slovenskej republiky Robertovi Kaliňákovi: „Pán minister, pred voľbami do VÚC som sa na hodine otázok spýtal na váš názor k zákonu o voľbách do VÚC. Ešte stále si myslíte, aj po zjavnom kupovaní voličských hlasov, najmä pri I. kole regionálnych volieb, že nie je potrebné zaplátať legislatívne diery v tomto zákone a vylepšiť ho?“ Nech sa páči, pán podpredseda vlády, odpovedajte. Môžete sa vydýchať.
Laurenčík, Milan, podpredseda NR SR (2021-07-01):
Na faktické poznámky bude teraz reagovať pán poslanec Eduard Kočiš, nech sa páči.
Laurenčík, Milan, podpredseda NR SR (2021-02-03):
Aj pán poslanec Peter Pellegrini chce reagovať s faktickou poznámkou, nech sa páči.
Hrnčiar, Andrej, podpredseda NR SR (2017-10-19):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Nech sa páči, o slovo požiadal navrhovateľ.
Kollár, Boris, predseda NR SR (2022-04-27):
Prosím, prezentujme sa a hlasujeme. (Hlasovanie.) Prítomných 144 poslancov, za 72, proti 15, zdržalo sa 57. Uvedený návrh sme neschválili.
Hrnčiar, Andrej, podpredseda NR SR (2019-06-26):
Pani poslankyňa Grausová.
Grendel, Gábor, podpredseda NR SR (2022-05-05):
Ďakujeme, pán poslanec. Vzhľadom na to, že sme zlúčili rozpravu, prosím, aby ste zaujali svoje určené miesto v rokovacej sále. Teraz dávam slovo spravodajkyni, ktorú určil navrhnutý gestorský výbor pre zdravotníctvo, predsedníčke tohto výboru pani poslankyni Jane Bittó Cigánikovej, aby Národnej rade podala spravodajské informácie ku všetkým trom návrhom.
I. Farkas, poslanec: (2009-12-10):
Pán minister, opýtajte sa poškodených, či sú spokojní a či sú spokojní s terajšou vašou odpoveďou. Je mi jasné, Slovensko je právny štát a môžeme konať len v rámci právnych noriem a zákonov. Ale neboli sme to my, opoziční politici opozičnej strany, ktorí sme sa takýmto spôsobom predsavzali, že uspokojíme nároky týchto poškodených. Boli to predovšetkým politici, špičkoví politici vládnych strán. Myslím si, že nenapísali programové vyhlásenie správcovia konkurznej podstaty, ale napísali to politici terajších vládnych strán. Ja si myslím, že nielenže sa toto predsavzatie dostalo do programového vyhlásenia vlády, ale aj do volebného programu strany Smer. Pán minister, bolo to vaše predsavzatie, váš cieľ. Ich hlasy vo voľbách ste láskavo prijali, hlasy vlastne týchto poškodených, ale teraz, keď sa im treba odvďačiť, tak vám sa to vlastne nejako nechce. Nechcete nejakým spôsobom splniť tento cieľ, toto vaše predsavzatie v programovom vyhlásení vlády. Pýtam sa, pán minister, čo ste robili za tie tri roky. To, čo ste teraz urobili, ten odpočet, to je pramálo. Spýtajte sa tých poškodených, či sú spokojní a na základe toho sa rozhodnite, akým spôsobom chcete tento sľub, tento cieľ programového vyhlásenia vlády a cieľ zakotvený do volebného programu Smeru splniť do konca volebného obdobia. Ďakujem pekne.
M. Číž, podpredseda NR SR: (2006-12-13):
(Hlasovanie.) Prítomných 141 poslancov, za 91 poslancov, proti 4 poslanci, zdržalo sa 45 poslancov, nehlasoval 1. Konštatujem, že sme prijali uznesenie Národnej rady Slovenskej republiky, ktorým sme schválili návrh rozpočtu Sociálnej poisťovne na rok 2007 . Ďakujem, pán spravodajca. Teraz poprosím člena výboru pre zdravotníctvo poslanca Petra Markoviča, aby uviedol hlasovanie o návrhu uznesenia k návrhu rozpočtu Úradu pre dohľad nad zdravotnou starostlivosťou na rok 2007 (tlač 119). Nech sa páči, pán spravodajca.
Bartek, Michal, poslanec NR SR (2024-06-26):
Ďakujem veľmi pekne za slovo. Pán Spišiak, ja musím povedať naozaj, že ste jeden z mála, ktorého príspevky sa mi naozaj páčia z Progresívneho Slovenska, pretože aj keď sa jedná o koalíciu alebo opozíciu, vždy viete vyzdvihnúť aj tie pozitíva a mňa naozaj teší váš aj pozitívny vklad aj pozitívne slovo, ktoré odznelo na vášho teda aj kolegu bývalého pána, pána Gašpara. Myslím si, že aj moji kolegovia v predchádzajúcich faktických na vás dobre zhrnuli to, že skutočne na Slovensku platí tá prezumpcia neviny a postupujeme absolútne v súlade s legislatívnym procesom. Toto miesto patrí strane SMER – slovenská sociálna demokracia. Osobne si myslím, že najväčším ortieľom, ktorý aj predurčuje Tibora Gašpara na túto pozíciu, je viac ako 130-tisíc preferenčných hlasov, ktoré získal v uplynulých parlamentných voľbách, čo skutočne nie je zanedbateľné množstvo, tak ja mu prajem, nech sa mu v tej funkcii darí a pevne verím, pevne verím, že bude možno prínosom aj pre tento parlament. Ďakujem.
M. Číž, podpredseda NR SR: (2009-04-21):
Vážené kolegyne, kolegovia, teraz vyhlasujem rozpravu za skončenú. Pani poslankyňa, chcete ešte zaujať stanovisko aj ako navrhovateľka? Ďakujem pekne. Pán spravodajca? Nie. Ďakujem veľmi pekne. Prerušujem rokovanie o tomto bode programu. Nasledujúcim bodom programu je prvé čítanie o návrhu poslanca Národnej rady Slovenskej republiky Martina Pada na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov . Parlamentná tlač má číslo 1032. Návrh na pridelenie výborom je v rozhodnutí predsedu číslo 1035. Slovo má pán poslanec Martin Pado. Uvedie tento poslanecký návrh zákona.
A. Belousovová, podpredsedníčka NR SR: (2007-06-28):
Ďalej s interpeláciou vystúpi pán poslanec Pásztor.
Sulík, Richard, predseda NR SR (2011-07-08):
Pán poslanec Kolesík, prepáčte, že vás preruším. Podľa § 32 ods. 1, ktorý znie: „Ak sa rečník odchyľuje od prerokúvanej veci, predsedajúci ho vyzve, aby hovoril k veci.“ Prerokúvame tu síce zákon 581, ale tá prerokúvaná zmena, vec, sa nijak netýka odvodov študentov. To bolo predsa uzavreté v minulosti a vy nám tu teraz čítate vaše podanie na Ústavný súd k prípadu alebo k veci, ktorá bola minulý rok v decembri, možnože teda začiatkom tohto roka. Tak dospel som k záveru, že sa odchyľujete od prerokúvanej veci a chcel by som vás poprosiť, hovoriť k tejto novele zákona 581.
Danko, Andrej, predseda NR SR (2020-02-20):
Ďakujem pánovi predsedovi vlády. Chcel by som vzhľadom na to, že poslanci opustili hlavný rečnícky pult, znova vyzývať v rámci diskusie, aby sme ho používali. Táto doba bola dobrá na to, že sme zistili, že máme deväť pultov a množstvo iných technických riešení, ktorým sa už nedá vzdorovať (ruch v sále), ale to, čo oceňujem, a to chcem oceniť, že sa napriek tomu všetkému, čo sa tu dialo, táto situácia nezvrhla do konfliktov medzi poslancami. A teraz aj vo vzťahu k tým, ktorí odišli, aj vo vzťahu, tí, ktorí ste tu, ukázali sme kultúru, že aj keď vznikne problém, my neriešime medzi sebou problémy násilím a vieme slušnosťou vytlačiť tých, ktorí pravidlá rešpektovať nevedia. Takže dovoľte mi vám poďakovať všetkým. (Potlesk.) Panie poslankyne, páni poslanci, pristúpime k prvému bodu programu, ktorý je návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony. Návrh vlády je pod tlačou 1836. Prosím ministra práce, sociálnych vecí a rodiny Slovenskej republiky Jána Richtera, aby návrh vlády odôvodnil. Nech sa páči, pán minister. (Rokovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony , tlač 1836.)
Klus, Martin, podpredseda NR SR (2019-10-18):
Ďakujem pekne. Poprosil by som teraz o slovo spravodajca (spravodajcu, pozn. red.), ktorého určil navrhnutý gestorský výbor pre financie a rozpočet, pána poslanca Baláža.
P. Hrušovský, predseda NR SR: (2004-04-29):
Poprosím pána predsedu výboru pre ľudské práva, národnosti, menšiny, aby informoval Národnú radu o stanovisku gestorského výboru k prerokúvanému návrhu na voľbu predsedu Úradu na ochranu osobných údajov. Pán predseda Nagy, nech sa páči.
Ďuriš Nicholsonová, Lucia, podpredsedníčka NR SR (2017-04-06):
Poprosím vás o kľud v rokovacej sále! Pán minister, váš čas vypršal! V súlade s rokovacím poriadkom teraz vystúpi pán spravodajca, pán poslanec Burian, sekundu ešte. Ak dovolíte, ja iba prečítam poslancov, ktorí sú písomne prihlásení do rozpravy, aby sme to vedeli sledovať na tabuli: za klub SMER – SD Marián Kéry, za klub OĽANO Erika Jurinová, za klub SME RODINA Petra Krištúfková, za klub SaS Jana Kiššová. Jednotlivci: Erik Tomáš, Ľuboš Blaha, Jozef Rajtár, Anna Verešová, Soňa Gaborčáková, pán poslanec Krajniak, pán poslanec Kollár, pán poslanec Muňka, pani poslankyňa Remišová, pán poslanec Matovič, pani poslankyňa Bašistová, pán poslanec Baránik, pani poslankyňa Vaľová, pán poslanec Marosz, pani poslankyňa Shahzad, pán poslanec Heger, pani poslankyňa Zemanová, pán poslanec Poliačik, pán poslanec Dostál a pani poslankyňa Petrík. Dobre a teraz, nech sa páči, pán poslanec Burian ako spravodajca má priestor.
Kaliňák, Robert, podpredseda vlády a minister vnútra SR (2014-03-19):
Ďakujem pekne. Cieľom predkladanej zmluvy je zmena a doplnenie právnej úpravy medzi Slovenskou republikou a Rakúskou republikou v širšom spektre oblasti policajnej spolupráce. Dôvodom navrhovaných zmien sú skúsenosti z aplikačnej praxe, najmä z členstva oboch štátov v schengenskom priestore. Navrhujú sa tiež ustanovenia rozširujúce doterajšiu spoluprácu na ďalšie oblasti, napríklad ochrana svedka, a tiež ustanovenie súvisiace s prípravou na predsedníctvo Slovenskej republiky v Rade Európskej únie v roku 2016. Táto zmluva má, samozrejme, zásadný význam pre Slovensko, predovšetkým z pohľadu riešenia cezhraničnej kriminality. Mnohí z vás, ktorí ste mali možnosť pôsobiť v prihraničných oblastiach s Rakúskom, ste možno videli aj spoločné rakúsko-slovenské policajné hliadky, čo je mimoriadne netradičné, ale v každom prípade mimoriadne účinné. Aj vďaka tomu patrí Slovensko medzi krajiny, ktoré zásobujú napríklad nelegálnou migráciou Rakúsko najmenej spomedzi svojich susedov. Aj preto sme stabilný a veľmi dôveryhodný partner. Ďakujem pekne.
Sulík, Richard, predseda NR SR (2011-02-08):
Prosím, hlasujte teraz či vrátime návrh zákona na dopracovanie. (Hlasovanie.) Prítomných 150 poslancov, hlasovalo 71 za, 79 proti. Tento návrh sme neschválili. Nech sa páči.
Blanár, Juraj, podpredseda NR SR (2021-10-19):
S faktickou poznámkou pán poslanec Mizík.
Kondrót, Maroš, poslanec NR SR (2019-10-16):
Ďakujem pekne. Pán predsedajúci, dajte, prosím, hlasovať o návrhu zákona ako celku s odporúčaním gestorského výboru schváliť.
Laurenčík, Milan, poslanec NR SR (2011-09-08):
Ďakujem veľmi pekne, pán minister, za vašu odpoveď. A mal by som ešte jednu doplňujúcu otázku, že či by ste nám nevedeli ešte zhrnúť, prečo tak teda nastojíte, niektoré dôvody ste povedal, že prečo to tak je, ale prečo nástojíte na zavedení tej superhrubej mzdy, a čo sa tým vlastne sleduje, čo ministerstvo sleduje týmto zavedením superhrubej mzdy. Ďakujem.
Blanár, Juraj, podpredseda NR SR (2021-07-01):
Pán poslanec Gyimesi, môžete reagovať na faktické poznámky.
Zmajkovičová, Renáta, podpredsedníčka NR SR (2014-05-30):
Vážené pani poslankyne, vážení páni poslanci, otváram ôsmy rokovací deň 35. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci Michal Bagačka, Otto Brixi, Gabriel Csicsai, Jaroslav Demian, Igor Hraško, Eva Hufková, Andrej Hrnčiar, Ladislav Petráš a Jana Vaľová. Na zahraničnej pracovnej ceste sú poslanci Juraj Droba, Daniel Duchoň, Anton Martvoň a Boris Susko. Pokračujeme v prerušenej rozprave v druhom čítaní o vládnom návrhu zákona, ktorým sa dopĺňa zákon č. 569/2007 Z. z. o geologických prácach, ktorý prerokovávame v skrátenom legislatívnom konaní (tlač 1037). Poprosím pána ministra životného prostredia Petra Žigu, aby zaujal svoje miesto určené pre navrhovateľa. Takisto spravodajcu Roberta Puciho. A dávam slovo pánovi poslancovi Viliamovi Novotnému. [Pokračovanie rokovania o vládnom návrhu zákona, ktorým sa dopĺňa zákon č. 569/2007 Z. z. o geologických prácach (geologický zákon) v znení neskorších predpisov a ktorým sa menia a dopĺňajú niektoré zákony , tlač 1037.]
Glváč, Martin, podpredseda NR SR (2019-10-17):
Ďakujem. S faktickou poznámkou nikto. Končím možnosť prihlásiť sa. Navrhovateľ nechce zaujať stanovisko. Predkladateľ nie. Vyhlasujem všeobecnú rozpravu za skončenú. Budeme pokračovať druhým čítaním o vládnom návrhu zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa mení zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov . Vládny návrh zákona má parlamentnú tlač 1615, spoločná správa výborov má tlač 1615. Pán podpredseda vlády, nech sa páči, uveďte vládny návrh zákona.
Osuský, Peter, poslanec NR SR (2016-09-23):
Ďakujem pekne, pán predsedajúci. No musím povedať, že analýza stavu a perspektív Sabinovského okresu ma presvedčila, i keď som v nej našiel isté nedostatky. Napríklad vôbec nebol zmienený súčasný výskyt a perspektívy budúceho života a vývoja skokana zeleného, raka riečneho a tiež výnosy, ktoré môžme očakávať z nálezu podbeľu liečivého ako význačnej liečivej rastliny. Inak nemala tá analýza vonkoncom nijakú chybu a dá sa na nej budovať na dlhé desaťročia vopred.
Hrušovský, Pavol, predseda NR SR (2012-02-29):
Ďakujem, pán spoločný spravodajca. Prosím, zaujmite svoje miesto pre spravodajcov. Otváram rozpravu o tomto bode programu. Chcem informovať, že som nedostal žiadne písomné prihlášky. Chcem sa opýtať, či sa chce niekto prihlásiť do rozpravy k prerokovávanému vládnemu návrhu zákona o podpore poskytovanej z fondov Európskej únie ústne, keďže som nedostal žiadne písomné prihlášky? Konštatujem, že nie. Preto vyhlasujem rozpravu o tomto bode programu za skončenú. A prosím poslancov, ktorí nie sú prítomní v rokovacej sále, ale sú prítomní v budove Národnej rady, aby sa dostavili do rokovacej sály na hlasovanie o vládnom návrhu zákona. Poprosím teraz pána spoločného spravodajcu. Prepáčte, pán spoločný spravodajca. (Pauza. Zaznievanie gongu.) Poprosím, pán spoločný spravodajca, uvádzajte jednotlivé návrhy hlasovaní k vládnemu návrhu zákona, nech sa páči. (Hlasovanie o vládnom návrhu zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov , tlač 617.)
Glváč, Martin, podpredseda NR SR (2018-05-24):
Pani poslankyňa Zemanová.
Richter, Ján, poslanec NR SR (2023-11-21):
Ďakujem pekne za slovo. Vážená vláda Slovenskej republiky, vážené kolegyne, kolegovia, programové vyhlásenie vlády garantuje občanom Slovenskej republiky lepší, pokojnejší a bezpečnejší život. Realizácia jednotlivých cieľov programových, programového vyhlásenia vlády zabezpečí výrazné zvýšenie životnej úrovne ľudí na Slovensku. Budeme postupne budovať zo Slovenska sociálne silný a sociálne spravodlivý štát. Štyridsaťdva poslancov poslaneckého klubu strany SMER – slovenská sociálna demokracia jednoznačne podporí programové vyhlásenie vlády a vysloví dôveru tejto vláde. 	Ďakujem. (Potlesk.)
Puci, Róbert, poslanec NR SR (2018-12-04):
Pán predsedajúci, dajte, prosím, hlasovať o zákone ako o celku s odporúčaním gestorského výboru schváliť.
Bugár, Béla, podpredseda NR SR (2018-06-14):
Bod 1000 je ktorý? Povedzte mi, lebo 1024 nie je, ktorý bod je?
J. Kvorka, poslanec: (2008-10-29):
Po prvé. V čl. I v § 9 ods. 3 sa za slová „§ 26“ vkladajú slová „27“. Ide o legislatívnotechnickú úpravu. Ustanovenie § 9 ods. 3 je potrebné doplniť z toho dôvodu, že normatívy zamestnancov je potrebné dodržiavať aj v type zariadenia, ktorým je domov na polceste, a to v súlade s prílohou č. 1. Po druhé. V čl. I v § 13 ods. 4 sa vypúšťajú slová „z dôvodu, že fyzická osoba a rodina nemá zabezpečené nevyhnutné podmienky na zabezpečenie základných životných potrieb pre svoje životné návyky a pre spôsob života“. Týmto návrhom sa má docieliť, aby sa sociálne služby v rámci terénnych programov mohli vykonávať pre širšiu skupinu fyzických osôb, ktoré sú v nepriaznivej sociálnej situácii a nielen pre fyzické osoby a ich rodiny, ktoré nemajú zabezpečené základné životné potreby pre svoje životné návyky a pre spôsob života. Po tretie. V čl. I v § 18 ods. 2 sa vypúšťajú slová „pre svoj spôsob života a životné návyky“.  Návrh umožňuje vytvárať podmienky na základnú osobnú hygienu a na poskytovanie nevyhnutného ošatenia a obuvi pre všetky fyzické osoby, ktoré nemajú zabezpečené základné životné potreby a nielen pre tých, ktorí sa ocitli v tejto situácii z dôvodu svojich životných návykov a spôsobu života. Po štvrté. V čl. I v § 18 ods. 6 sa vypúšťajú slová „pre svoj spôsob života a životné návyky“. Návrh umožňuje vytvárať podmienky na základnú osobnú hygienu a na poskytovanie nevyhnutného ošatenia a obuvi pre všetky fyzické osoby, ktoré nemajú zabezpečené základné životné potreby a nielen pre tých, ktorí sa ocitli v tejto situácii z dôvodu svojich životných návykov a spôsobu života. Po piate. V čl. I § 19 ods. 4 znie: „Sociálne poradenstvo možno vykonávať ambulantnou formou prostredníctvom poradní sociálneho poradenstva zriadených na tento účel a terénnou formou prostredníctvom terénnych programov.“ Jednoznačnejšie sa ustanovuje, akými formami je možné poskytovať sociálne poradenstvo, aby nebolo možné z tejto odbornej činnosti vylúčiť terénnu formu, ktorá sa bude realizovať prostredníctvom terénnych programov. Po šieste. V čl. I § 57 písm. b) znie: „(b) utvárajú podmienky na, po prvé, pracovnú terapiu a, po druhé, záujmovú činnosť. V záujme zvýšiť možnosti sociálnej integrácie cieľových skupín ohrozených sociálnym vylúčením sa navrhuje umožniť vytvárať podmienky aj pre pracovnú terapiu.“ Ďakujem, skončil som.
Zmajkovičová, Renáta, podpredsedníčka NR SR (2014-07-02):
S faktickými poznámkami sa hlásia piati poslanci. Uzatváram možnosť prihlásiť sa s faktickou. (Reakcia z pléna.) Čiže ešte poprosím zapísať pána poslanca Číža do faktických. (Hlasy v sále.) Kým dám pánovi poslancovi Hlinovi slovo, pán poslanec Hraško, ja som aj pána poslanca Mičovského dala napriek tomu, že ma upozornil pán poslanec Kadúc, že mu nejde hlasovacie zariadenie takže, prosím vás, neobviňujte ma tu. Dobre? Nech sa páči, pán poslanec Hlina.
Raši, Richard, poslanec NR SR (2021-06-22):
Ďakujem pekne. Pani poslankyňa Horváthová, vy ste lekárka a ste profesorka, ale zdravotnú starostlivosť neposkytujete na Slovensku. Naozaj ani obhliadky mŕtvych nerobíte, ani ste ich asi nerobili. Ja som ich ešte ako lekár v nemocnici robil, kde bola podmienka, aby sa robila obhliadka mŕtvych lekárom z iného oddelenia ako v tom, kde k úmrtiu došlo. Takže vy nemôžte vedieť, čo bolo funkčné a čo nebolo funkčné. A to vravím preto, lebo naozaj poskytujete, staráte sa o pacientov inej krajiny. To, že tu učíte, to je vaša, je na chválu, ale liečite pacientov inej krajiny. Tu naozaj bol problém a výsledkom tej súťaže, ktorá priniesla tých organizátorov obhliadok mŕtvych, bolo to, že sa ten čas skrátil na dve hodiny a niečo, lebo predtým sa hodiny a hodiny čakali pozostalí pri mŕtvych a nemohli s telom nič robiť. Takže vy tvrdíte, že to fungovať bude, a ja vám vravím, že jediná istota, čo tvrdia tí, ktorých sa to týka, lekári, je, že to fungovať nebude. Čiže vy rušíte niečo, čo fungovalo, aby ste skúsilo niečo, čo fungovať možno bude alebo nebude. Lekári budú platení menej, lebo teraz bola tá priemerná platba okolo 65 eur, teraz bude 40 eur, a už len keď vystupujete, mali by ste byť aspoň politicky zorientovaná. Pani podpredsedníčka strany Saková, ktorá je jedinou ženou podpredsedníčkou strany, momentálne naozaj nemá konflikt záujmov, lebo ju prehliadky mŕtvych naozaj nezaujímajú. Toto je pani poslankyňa Saková, naša jediná podpredsedníčka, naozaj ani nechce vykonávať prehliadky mŕtvych, ani ich nebude. Fakt. Ani sa nechystá. Pán poslanec Suja, máte pravdu. A ja sa vás pýtam, vy sa ma pýtate, či je to normálne. No ja sa pýtam, no čo v tomto štáte, čo robí táto vláda, je normálne. Ďakujem pekne.
A. Belousovová, podpredsedníčka NR SR: (2007-02-07):
Takže, prosím, budeme hlasovať. Takže, vážené pani poslankyne, páni poslanci, budeme hlasovať o procedurálnom návrhu pána poslanca Lipšica, aby sme prerušili rokovanie schôdze a pokračovali zajtra zvolaním grémia. Prerušili, áno. Takže prezentujeme sa a hlasujme. (Ruch v sále.) Prezentujeme sa a hlasujme. Viete, páni poslanci, ak niekoho chcete poučovať, ja si myslím, že sa správate veľmi smiešne a odtiaľto naozaj vyzeráte smiešni, aspoň môžeme využiť ten čas, a takisto si vyprosím, pán poslanec Lipšic, aby ste komentovali moje konanie takými nejakými poznámkami, ako bolo doteraz. Takže prosím o pokoj v sále. Takže ešte raz, budeme hlasovať o procedurálnom návrhu pána poslanca Lipšica. Prezentujme sa a hlasujme. (Hlasovanie.) Prítomných 24, za 19, proti 0, zdržal sa 1. Nič. Nie je uznášaniaschopná. Takže bohužiaľ, váš návrh môže prísť na rokovanie vtedy, keď bude Národná rada uznášaniaschopná. Ďalší návrh pani poslankyňa Sabolová.
Hrnčiar, Andrej, podpredseda NR SR (2019-05-16):
Otázka č. 8 pre ministra životného prostredia Lászlóa Sólymosa od poslanca Miroslava Sopku: „Vážený pán minister, aký je váš postoj k študentským aktivitám celosvetového štrajku za budúcnosť klímy Fridays for Future? Aké opatrenia chce okamžite Slovenská republika realizovať, aby prispela k záchrane sveta? Nech sa páči, pán minister Érsek, ktorý zastupuje podpredsedu vlády a ministra životného prostredia.
Grendel, Gábor, podpredseda NR SR (2021-10-01):
Na faktické poznámky bude reagovať pán špeciálny prokurátor.
Bugár, Béla, podpredseda NR SR (2016-09-21):
Ďakujem. Teraz otváram možnosť sa prihlásiť ústne do rozpravy. Pýtam sa, či sa niekto hlási. Nie. Končím možnosť sa prihlásiť ústne do rozpravy. Vyhlasujem rozpravu za skončenú. Chcem sa opýtať pani navrhovateľky, či chce zaujať stanovisko k rozprave. Nie. (Reakcia navrhovateľky.) Nech sa páči.
Fecko, Martin, poslanec NR SR (2019-05-15):
Ďakujem tiež, Veronika, že si takto pekne uviedla ten zákon, ktorý my ako OĽANO, ktorí sme tu prišli pred deviatimi rokmi prvýkrát na túto scénu politickú a sme povedali, že budeme robiť očistu toho marazmu a toho bordelu, v úvodzovkách povedané, ktorý tu v republike je, tak je to jeden z tých zákonov, ktorý myslím si, že pomôžu, aby občania znovu nadobudli dôveru aj tých štátnych podnikov, aj prípadne v štátnej správe, pretože tak ako tu už bolo spomínané, nie iba do štátnych podnikov, do vedení, ale aj do štátnej správy, aj tam by sa mali dostať občania, ktorí sú bezúhonní, odborní a sú osobnostne na výške, pretože dneska sa iba skonštatuje, že si v konflikte záujmov, ale ten konflikt sa neodstraňuje proste. A to je katastrofa. Potom sa pýtam, načo je ten zákon, proste ako ho uplatňujeme v praxi. A jednoznačne musím povedať, že tých odborníkov potrebujeme na každú úroveň. A ja som mal tú česť zažiť, v úvodzovkách povedané, keď mi prišiel na pozemkový odbor s odbornosťou teda politický nominant veterinárny lekár. Nehnevajte sa, o čom s ním mám debatovať? Sa pýtam ja obyčajný človek ako pozemkár. Veď proste to je výsmech rezortu a výsmech odbornosti, pretože politika je nastavená v takomto štáte a kto iný, ak nie štátne podniky mali ukazovať možnože aj tomu súkromnému sektoru, ako by si to tento štát mal predstavovať podnikanie a riadenie firiem, hoci podľa toho v ´89. sa povedalo, že štát je zlý hospodár. Ale veď štát, to sme predsa my, koho my tam postavíme, tak ten tam bude proste riadiť ten štátny podnik. A my sme tu teraz na to, politici, aby sme aj toto očistili, aby štátne podniky nabrali tú razanciu a tú vážnosť, ktorá by prinášala profit pre občanov Slovenskej republiky. Ďakujem pekne.
Kvorka, Ján, poslanec NR SR (2016-11-29):
Vážený pán predsedajúci, v rozprave vystúpili traja poslanci, pán poslanec Krajči, pán poslanec Simon a ja. Poslanci Krajči a Simon nepodali pozmeňujúce návrhy. Pozmeňujúci návrh som podal ja s návrhom vyňať bod 8 spoločnej správy na osobitné hlasovanie. Aby sme mohli hlasovať o pozmeňujúcom návrhu predloženom včera v rozprave, dajte, prosím, hlasovať o skrátení lehoty podľa § 83 ods. 4 rokovacieho poriadku.
Kolesík, Andrej, poslanec NR SR (2012-06-19):
Ďakujem, pani predsedajúca. Pán poslanec Chren, nebudem sa vyjadrovať k vašim trápnym politickým kvázi posolstvám. To bolo naozaj úbohé, ale skúsim hovoriť vecne. Účelom tejto novely je zaviesť taký legislatívny rámec, v ktorom by štát mohol efektívne vykonávať výkon svojich akcionárskych práv v spoločnostiach, v ktorých má väčšinu. Čo je na tom nepochopiteľné, čo je na tom protiústavné alebo protizákonné? Z môjho pohľadu, a vy ste to aj povedali viackrát vo svojom vystúpení, je Úrad pre reguláciu sieťových odvetví nezávislým regulačným orgánom a nemal by, a to s vami súhlasím, suplovať nejakým spôsobom záujmy štátu. Štát sa má o svoje záujmy starať sám, práve prostredníctvom valných zhromaždení v tých spoločnostiach, v ktorých má väčšinu. No ako inak, veď my keď budeme mať akciovú spoločnosť a vy budete mať 51 % a ja 49, tak asi ma na valnom zhromaždení prehlasujete, že? Čo je v tomto nepochopiteľné? A keď neviete v SaS rátať do sto a čo je väčšina zo sto, tak prosím vás, matematická fyzikálna fakulta je tu neďaleko, tam vás to radi doučia.
Pfundtner, Edita, poslankyňa NR SR (2014-12-04):
Ďakujem veľmi pekne za slovo. Vážený pán minister, ďakujem za odpoveď. Ja rozumiem vašej argumentácii, pokiaľ ide o tú právnu stránku, ako ste odôvodnili vaše dôvody. Avšak možno súhlasíte so mnou, že tu vznikla napriek tomu istá disproporcia, to znamená, že napriek tomu, že miestna samospráva si financuje centrá voľného času a rovnako aj materské školy, tak niekedy nemá dostatok finančných prostriedkov na odmeny práve pre týchto zamestnancov. A ja si myslím, že táto disproporcia, aj keď sa to odôvodňuje tak pekne, ako ste to teraz uviedli, by sa mala odstrániť. A moja otázka je, či neuvažujete napriek tomu o odstránení tejto disproporcie. Ďakujem.
Laurenčík, Milan, podpredseda NR SR (2022-05-03):
V rozprave teraz vystúpi pán poslanec Miroslav Žiak, pripraví sa pán poslanec Boris Susko. Nech sa páči.
Zmajkovičová, Renáta, podpredsedníčka NR SR (2012-08-03):
Ďakujem, pán minister. Dávam slovo spravodajcovi, ktorého určil navrhnutý gestorský výbor pre sociálne veci, predsedovi tohto výboru poslancovi Jánovi Podmanickému, aby informoval Národnú radu o výsledku prerokovania návrhu vlády vo výbore. Nech sa páči, pán spravodajca.
Bašistová, Alena, poslankyňa NR SR (2017-09-11):
Ďakujem veľmi pekne. Vážený pán predsedajúci, panie poslankyne, páni poslanci, v rozprave vystúpili dvaja poslanci, pán poslanec Sopko a pán poslanec Žarnay. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Hrnčiar, Andrej, podpredseda NR SR (2018-06-20):
Dve faktické poznámky. Nech sa páči, pani poslankyňa Zemanová.
P. Farkas, poslanec: (2001-11-09):
J. Migaš, predseda NR SR: Hlasujeme o bode č. 21 s odporúčaním gestorského výboru schváliť ho.
Kerekréti, Ján, poslanec NR SR (2021-12-02):
Chápem vás, ďakujem pekne za slovo, chápem vás, páni a dámy, že niektorí úprimne pochybujú o účinnosti alebo správnosti vakcinácie. Ale, žiaľ, infekcia sa mení rýchlejšie, ako výskum a testovanie vakcín. Objektívne platí, že nič lepšieho zatiaľ nemáme. Keby neočkovaní povedali, že nechcú starostlivosť, keby boli infikovaní, bolo by to možno spravodlivejšie. Hoci aj tak, by boli riziko. Tá podpora 500 eur to je, ľudovo povedané, dve muchy jednou ranou. Podpora očkovania a ekonomiky. Má to logiku. Prosím vás, nech nezavládne trucpodnik, ale zdravý rozum a zdravie. Manželka a ja sme trikrát očkovaní a som tu medzi vami. Ďakujem.
Kočiš, Eduard, poslanec NR SR (2022-12-08):
Veľmi pekne ďakujem za slovo, pán predsedajúci. Sloboda slova má byť, musí byť a bude zachovaná, pretože každý jeden príčetný poslanec Národnej rady Slovenskej republiky nesmie hlasovať za takýto cenzorský a za takýto zákon, ktorý jednoducho obmedzuje človeka nielen niečo povedať, dokonca už aj niečo iné si myslieť. Čo nie je zaškatuľkované, čo nie je zalinajkované nejakým spôsobom, čo v danej situácii alebo ak danej spoločnosti nevyhovuje, tak je to úplne zlé. Pán kolega, povedali ste vo svojej rozprave to, že máte s cenzúrou alebo s obmedzovaním vášho osobného názoru jasný príklad a osobnú skúsenosť. Pevne sa s vami stotožňujem, pretože to, že ste povedal v médiách hlavného prúdu, teda v mainstreame pri nejakej otázke, čo si myslíte o nosení krátkych sukní, tak jednoducho ste tam vyjadrili svoj vlastný názor a tieto médiá hlavného prúdu z vás, pardon za výraz, urobili doslova a do písmena idiota. Čiže ja naozaj nepovažujem to, že vy máte jeden názor a že väčšinová spoločnosť, ktorá tieto mainstreamové médiá vlastní, ovláda alebo nejakým spôsobom si uzurpuje právo na pravdu, jednoducho majú vás takto dehonestovať, majú vám obmedzovať vaše osobné a integritné práva na iný názor. Jednoducho je to holý fakt, holá pravda. Ak chceme byť ozaj demokrati, po väčšine všetci z vás sa za demokratov považujú, ja osobne určite áno, tak jednoducho nikdy nebudem obmedzovať niekoho na jeho vlastnom názore, na jeho vlastnom presvedčení a môže ho kľudne rozprávať, kde chce, komu chce, ako chce, pokiaľ nenabáda na násilie, na lynčovanie a na veci, ktoré sú už za čiarou zákona. Čo sa týka cenzúry, tak tento zákon je tak cenzúrsky alebo cenzorský, že ani súdruhovia v Sovietskom zväze za organizácie ČEKA by sa naozaj nemuseli hanbiť, čiže naozaj nikto príčetný nesmie za tento zákon hlasovať a ďakujem pánovi predsedovi Národnej rady za to, že to budú vetovať.
Zmajkovičová, Renáta, podpredsedníčka NR SR (2014-10-30):
Teraz vystúpi pani poslankyňa, á, pán poslanec Matovič?